AlexejDobrolubov/national_council_slovak_2010 huggingface dataset:
33. schôdza NR SR - 9.deň - B. popoludní
Dátum: 2025-04-08
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

45. Pán kolega Bartek, začali ste vetou, že začínam sa strácať. Toto som vám teda uveril a chcem len povedať, že obchodná vojna, neobchodná vojna, celé toto opatrenie môže priniesť objem financií do investícií zhruba 800 až 900 miliónov. A to nás teda z biedy nevytrhne. Kolega Hajko vám povedal, že nestíhame čerpať eurofondy, tam máme nevyčerpané obrovské množstvo, dvojnásobok toho, čo chceme získať tu, a celá debata je o tom, že či je to tak horľavá vec, tak dôležitá vec, ktorá napĺňa podstatu tých štyroch alebo piatich bodov, kedy je možné použiť inštitút skráteného legislatívneho konania. A o tom je to celé, nestrašte tu obchodnou vojnou! Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

37. Ďakujem za slovo. Budem reagovať na kolegu Hajka, ktorý v závere rozprával o, či vidí, alebo nevidí dôvody na skrátené legislatívne konanie. My sme, odkedy sme v parlamente, počas tejto vlády, tak zažívame nadužívanie alebo zneužívanie SLK, skráteného legislatívneho konania, a Ústavný súd dáva od toho ruky preč a vraví, že vyriešte si to v rokováku, v rokovacom poriadku. Ústavný súd nevie povedať, že toto bolo zneužité, a preto KDH navrhuje cez ústavný zákon posilniť právomoci Ústavného súdu, aby sme zamedzili zneužívaniu skráteného legislatívneho konania. Toho, čo sme svedkami, je, že keď takto sa prijímajú zákony a obíde sa, obíde sa odborná verejnosť pri medzirezortnom pripomienkovom konaní, potom je tam veľa chýb. A robili sme novelu na novelu, Trestný zákon ste opravovali snáď sedemkrát a teraz športový zákon sa zase otváral, to dennodenne skrátka vidíme, že do Národnej rady sa dostávajú nepripravené veci. A aj keď nevidíme dôvody a môžme sa hádať, či sú, alebo nie sú dôvody, tak ten arbiter, ktorý má povedať, že či vôbec tie dôvody boli, tak vlastne tvrdí, že nemá dostatočnú právomoc na to. Tak nám podporte, dohodnime sa naprieč politickým spektrom, že na toto si dáme pozor, lebo to je aj do budúcna, netýka sa to tejto vlády, aby sa tento inštitút skráteného legislatívneho konania nemohol zneužívať. Preto ešte raz dávam do pozornosti aj zmenu ústavy, ktorú navrhuje KDH aj v tomto ohľade. Ďakujem pekne.
33. schôdza NR SR - 9.deň - A. dopoludnia
Dátum: 2025-04-08
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

87. Nadviažem na kolegu Pročka, ktorý sa dotkol personálnej výmeny na postoch štátnych tajomníkov. Pán Krišanda ako športovec odchádza, počúvajte dobre, odchádza z ministerstva športu na ministerstvo školstva. Pred pár mesiacmi sme z ministerstva školstva odtrhli šport a pre šport sme vymysleli nové ministerstvo a očakávali sme, že tam dôjde k personálnej, že proste počet štátnych tajomníkov sa zníži. Školstva, školstvo malo troch štátnych tajomníkov a očakávali sme, že bude mať dvoch. Ale školstvo si nechalo všetkých troch. Teraz jeden štátny tajomník, pán Partila, ktorý ako jeden z mála tam rozumie regionálnemu školstvu, tak toho dali preč, na jeho miesto dali športovca, kde už na ministerstve školstva takmer športová agenda zanikla, ale pána Partilu tam potrebujú, potrebujú tam pána Partilu, tak vytvorili preňho iné miesto. Pán Partila tam ostal, aby riešil regionálne, regionálne školstvo a pribudol tam teda štátny tajomník, ktorý nebude nič robiť. A potom povieme ľuďom, že potrebujeme transakčnú daň, potrebujeme ďalšie dane a hentaké dane, lebo potrebujete všetkých svojich kamarátov nakŕmiť. Ja nezvyknem veľmi robiť faktické na pána Pročka, ale v tomto mu dávam za pravdu. Ako vám máme dôverovať, že robíte čokoľvek dobre, keď za tým všetkým je vždycky váš dobrý kamarát nejaký, pre ktorého vytvoríte nejaké, nejaký chlieviček, aby ste mu mohli naplniť ústa. Ďakujem pekne za takú robotu!
33. schôdza NR SR - 6.deň - B. popoludní
Dátum: 2025-04-02
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

156. Ďakujem za slovo. Budem reagovať na to, na jednu časť, ktorú povedal pán kolega Dvořák. Pán kolega Dvořák hovoril o krízovom riadení a o tom, že pán Šutaj Eštok teda je poverený krízovým riadením. Tak ja vám poviem konkrétnu skúsenosť. Rada vlády pre prevenciu kriminality pred rokom vo februári uznesením zaviazala pán Šutaja Eštoka, aby pripravil akčný plán pre ochranu mäkkých cieľov, rozumejte, nemocnice, školy a tak ďalej. Ten akčný plán predstavil, čuduj sa svete, pred týždňom. Akčný plán na to, ako zabezpečiť v roku 2025 naše nemocnice, školy a tak ďalej predkladá v priebehu roku 2025 a predkladá také veci, že budeme hľadať príklady dobrej praxe termínované 12. mesiac 2025. 156-2 Ešte sa len ideme pozrieť a urobíme nejakú, nejakú takú prípadovú štúdiu, že akože nejaký útok a potom si to rozoberieme, zrobíme SWOT analýzu a vyhodnotíme to do konca roka 2025. A medzitým, medzitým niekto vletí do školy a podreže nám učiteľku a najlepšiu študentku v škole, a toto je náš, prosím pekne, krízový manažér. Akčný plán na ochranu mäkkých cieľov, ktorý mal pripraviť v roku 2024, tak predkladá v marci 2025 s tým, že uvidíme, čo sa nám v tomto roku podarí. Tak ja chcem poprosiť vládu, a takisto aj normálnych príčetných členov z HLAS-u - sociálna demokracia, už ho, prosím vás, nepoverujte žiadnym krízovým riadením toho človeka. Lebo sa tu vyziapal, ako, ako všetci ostatní môžu za pandémiu a on ide odškodniť tých, čo porušovali zákony. No ďakujem pekne.
6. schôdza NR SR - 15.deň - B. popoludní
Dátum: 2024-01-11
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

194. Ďakujem za slovo, pán predsedajúci. Chcem sa poďakovať pani poslankyni Marcinkovej za jej príspevok. Chcela by som oceniť, že ste zahrnuli krajiny, ktoré majú špecializovaný útvar obdobný Úradu špeciálnej prokuratúry tu na Slovensku. Špeciálna prokuratúra nie je neštandardnou inštitúciou, tak ako sa nás to snaží koalícia presvedčiť. Špeciálna prokuratúra je dôležitou súčasťou demokracie a právneho štátu. Takže myslím si, že vaše zhrnutie týchto štátov bolo veľmi obohacujúce a ukázalo, ako pracuje vládna koalícia falošnými argumentmi. Aj samotné odôvodnenie skráteného legislatívneho konania je ukážkovým príkladom používania falošných argumentov. V ňom vládna koalícia argumentuje nevyhnutnosťou prijať legislatívne opatrenia v oblasti trestného práva nadväzujúce na konania o porušení povinností vyplývajúcich z práva Európskej únie. Samotná Európska únia vám odkazuje, že v týchto zmenách vláda nemá pokračovať a rovnako sa nemá uchýliť k zrýchlenému procesu. Toľko k argumentom vládnej koalície. Ďakujem.
6. schôdza NR SR - 14.deň - B. popoludní
Dátum: 2024-01-10
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

132. Ďakujem za slovo. Pani poslankyňa Kolíková, chcem sa vám poďakovať za váš príspevok a som veľmi rada, že si ho stihol vypočuť pán predseda parlamentu, škoda, že odišiel, že už naše faktické poznámky si nevypočuje, ale som o to rada, že si aspoň vás vypočul. Hovorili ste o tom, že, že ste doteraz nevideli predsedu parlamentu, ktorý by takto hrubo porušil zákon. Už v decembri po tom, čo v rozprave s rokovacím poriadkom ukončil rozpravu k štátnemu rozpočtu, sme mohli vidieť, že pán Pellegrini sa zrejme cíti nad zákon. Tento človek chce byť prezidentom? Toto je štátnické konanie, pán Pellegrini? Ak má byť toto dôkazom toho, že by ste bol prezidentom všetkých ľudí, tak to vôbec nie je presvedčivé, ale naopak, len to ukazuje váš skutočný charakter. Charakter človeka, ktorý začínal ako smerák a skončil ako verná napodobnenina svojho bývalého šéfa Roberta Fica. Ale charakter smeráckeho politika sa zrejme zapiera ťažko. Preto vám ďakujem za váš príspevok. (Potlesk.)
6. schôdza NR SR - 14.deň - B. popoludní
Dátum: 2024-01-10
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

86. Ďakujem za slovo. Pán poslanec Dostál, ďakujem za váš príspevok. Hovorili ste o nádeji ľudí na demokratický právny štát. Súdiac podľa počtu ľudí, ktorí sa zúčastňujú na protestoch proti rušeniu Úradu špeciálnej prokuratúry si myslím, že táto koalícia, zlá, ľuďom nádej nedokázala zobrať. Ľudia majú stále nádej, že sa ich krajina nestane druhým Bieloruskom, že spravodlivosť bude platiť pre každého rovnako a podarí sa im zastaviť toto búranie právneho štátu. A ja s nimi zdieľam túto nádej tiež a tak ako som spomenula včera výrok Václava Havla Pravda a láska musí zvítězit nad lží a nenávist í, nakoniec voľba sudcov Ústavného súdu je veľmi dôležitá vec aj za normálnych okolností. My tu však stojíme pred rušením demokratických inštitúcií, a preto je táto voľba o to dôležitejšia. A už sme počuli slová Petra Pellegriniho o navyšovaní počtu sudcov Ústavného súdu, čo v preklade znamená len jedno, jeho vládnutie. Ešte raz vám ďakujem za váš príspevok.
6. schôdza NR SR - 14.deň - B. popoludní
Dátum: 2024-01-10
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

42. Ďakujem, pán poslanec Kišš, za váš zaujímavý prejav. Hovorili ste o tom, že Slovensko je Titanicom, ktorý sa potápa. Napriek tomu si však myslím, že sme krajinou s obrovským potenciálom a šikovnými ľuďmi. Máme tu napríklad Rómov, ktorí sú diskriminovaní a segregovaní. Nemajú prístup ku vzdelaniu, kvalitnej zdravotnej starostlivosti a nedostávajú rovnaké príležitosti ako väčšinová populácia. To je ten obrovský, jeden obrovský nevyužitý potenciál. Rómovia chcú pracovať, chcú sa vzdelávať, no jednoducho na to nedostávajú priestor. Áno, súhlasím s vami, pán poslanec, na Slovensku žije mnoho slušných a poctivých ľudí, ktorí sa možno líšia farbou svojej pokožky, ale aj napriek tomu ich spája túžba po spravodlivej krajine, v ktorej môže žiť každý bez obáv slušný život. A táto vládna koalícia im tento sen berie. Je mi nesmierne ľúto, že vláda ťahá našu krajinu smerom k Bielorusku či Rusku, či už je to rušenie Úradu špeciálnej prokuratúry, čistky v polícii, zmena Trestného zákona, presne toto sú tie veci, ktoré ľudia vnímajú a pýtajú sa, či im to tu stojí za to. Vážená vláda, vyháňate z tejto krajiny preč šikovných, schopných ľudí, ktorí v tejto krajine budú chýbať. To je niečo, čo spôsobí hospodárske škody, ktoré našu krajinu položia. Kto bude prispievať do dôchodkového systému, kto zo Slovenska vytvorí inovatívnu a konkurencieschopnú krajinu? Možno trochu sarkasticky, ale, vážená vláda, mali by ste zvážiť svoje konania, pretože týmto spôsobom onedlho nebudete mať koho okrádať... (Prerušenie vystúpenia časomerom. Potlesk.)
6. schôdza NR SR - 13.deň - B. popoludní
Dátum: 2024-01-09
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

Ja by som sa tiež chcela poďakovať pani poslankyni Simone Petrík za jej prejav. Veľmi dobre ste upozornili na predvolebné reči niektorých vládnych politikov, konkrétne ste spomínali Petra Pellegriniho, ktorý hovoril o koalícii zmieru a prisľúbil, že prinesie slušnú politiku. Pred voľbami sa nás snažil presvedčiť o tom, že je iný ako Robert Fico a že má víziu inej sociálnej demokracie. Dokázal však len to, že v skutočnosti nie je odlišný od Roberta Fica, ale jeho verná kópia s jamkami na lícach. Bez hanby a v rozpore s rokovacím poriadkom ukončil rozpravu o štátnom rozpočte. Takže akú politiku priniesol Peter Pellegrini? Promafiánsku politiku, rozoštvávanie spoločnosti a búranie právneho štátu. Neviem, myslím si, že pred prezidentskými voľbami by mal dôkladne zvážiť svoje rozhodnutia. Taktiež nerozumiem tomu, prečo koaliční poslanci tvrdia, že sa do diskusie o tomto návrhu zapoja až v druhom čítaní. Som rada, že ste poukázali na porušovanie ľudských práv Rómov a ostatných menšín. Takéto porušovanie ľudských práv však vládnu koalíciu nezaujíma. Zaujíma ich len ich vlastný osud a osud ich kumpánov. Toto je Peter Pellegrini, toto je Robert Fico a celá vládna koalícia. Ďakujem. (Potlesk.)
6. schôdza NR SR - 13.deň - B. popoludní
Dátum: 2024-01-09
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

177. Ďakujem za slovo. Lukáš, ja ti veľmi pekne ďakujem za tvoj príspevok. Mne sa veľmi páčil, pretože bol ľudský a trefný. Dotkol si sa mnohých aspektov, ktoré súvisia s týmto návrhom zákona, ktorý táto vláda chce schváliť. Nemôžeme ignorovať skutočnosť, že v roku 2020 ÚŠP trestne stíhal až 128 osôb pre extrémistickú kriminalitu, z ktorých 73 bolo úspešne odsúdených. Pýtam sa, kto bude dozorovať extrémistické a rasistické prípady po zrušení špeciálnej prokuratúry? Pýtam sa, či sa nezníži kvalita dozorovania týchto prípadov. Hazardujete s bezpečnosťou tých najohrozenejších. Ďalej hovoril si o tom, ako sa vláda snaží rozložiť demokraciu. No mňa toto až tak neprekvapuje, veď čo iné čakať od birmovaného komunistu, ktorý si po ´89. si nevšimol žiadnu zmenu. Čo iné čakať od človeka, ktorý cynicky spochybňoval pandémiu len za akýsi politický zisk. Čo iné čakať od človeka, ktorý šíril konšpirácie o tom, ako sa bývalý prezident Andrej Kiska stretával s Georgeom Sorosom na 5. avenue. V tom čase nám to každému prišlo vtipno-smutné, dnes to však už vôbec vtipné nie je, pretože tento konšpirátor s komunistickou morálkou je na čele vlády a krajinu vedie späť do 90. rokov, čias mečiarizmu, kedy sa Slovensko stalo čiernou dierou Európy. Ľudia stoja opäť na námestiach, tak ako na nich stáli v roku 2018 v reakcii na vraždu Jána Kuciaka a Martiny Kušnírovej. Vtedy sa spoločnosť zobudila a povedala hlasné nie... (Prerušenie vystúpenia časomerom. Potlesk.)
6. schôdza NR SR - 13. deň - A. dopoludnia
Dátum: 2024-01-09
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

113. Ďakujem za slovo. Ľubo, ďakujem za tvoj príspevok. V reakcii na tvoj prejav by som chcela podotknúť, že snaha vlády zrušiť Úrad špeciálnej prokuratúry je len dôkazom toho, že po voľbách v roku 2020 došlo k skutočnému rozviazaniu rúk vyšetrovateľom. Tí sa už nemuseli naďalej báť vyšetrovať zločincov, ktorí spreneverili dôveru občanov a svoju moc zneužili na vlastné obohatenie sa. Hovoril si o zneužívaní moci. Prečítam preto teraz zopár headlineov z médií, ktoré zachytávajú zneužívanie moci, ku ktorému tu za predošlých vlád SMER-u dochádzalo, tak ako si to podotkol vo svojom prejave aj ty, Ľubo. 11. marca 2020, veľký zásah NAKA, zatkli trinásť sudcov. Kočnera a Jankovskú obvinili z korupcie. 12. november 2021, Pellegrini vypovedá na NAKA, má sa to týkať údajného úplatku v krabici od šampanského. V súčasnosti je už 40 ľudí odsúdených, väčšina z nich právoplatne. Ďalších 130 ľudí je podozrivých, trestne stíhaných alebo obžalovaných za korupčné trestné činy a zneužívanie moci. Niektorí z nich sedia vo vláde a tu, v Národnej rade. Vo svojom prejave si spomenul aj konkrétne príklady. Čo je však skutočný cieľ predmetného návrhu zákona? No zabezpečiť beztrestnosť pre predstaviteľov vládnej koalície, ktorí roky zneužívali moc a obohacovali seba a svojich ľudí. To je skutočný cieľ zmeny Trestného zákona a zrušenia Úradu špeciálnej prokuratúry. Ďakujem.
6. schôdza NR SR - 9.deň - B. popoludní
Dátum: 2023-12-19
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

67. Ďakujem za slovo. Vilo, ďakujem pekne za tvoj konštruktívny príspevok. Rada by som zareagovala na niekoľko kľúčových bodov, ktoré si vyzdvihol. Na začiatku si hovoril o účelných legislatívnych zmenách, ktoré vláda navrhuje v súvislosti s tajnou službou či špeciálnou prokuratúrou. Vláda sa v súvislosti so zrušením špeciálnej prokuratúry odvoláva na porušovanie ľudských práv, ktoré však nebola schopná preukázať, a tak sa len zamotáva vo svojich vlastných klamstvách. Motivácia vlády pri rušení inštitúcií, ktorá je kľúčová v boji proti korupcii a dozoruje mnoho politicky citlivých káuz, je zjavná. Avšak v demokracii nemôžu osobné záujmy prevážiť nad tými verejnými. Rovnaký pocit, že vláda stavia osobné záujmy, vo mne vyvoláva aj zriadenie ministerstva športu a cestovného ruchu. Správne si sa opýtal, že v čí prospech vznikne nové ministerstvo so stovkami zamestnancov? Najmä v súvislosti s konsolidáciou verejných financií považujem za maximálne nezodpovedné zriaďovať nové ministerstvo a vytvárať tak ďalšie výdavky pre štát. Vzhľadom na obsah zákona, ktorý neobsahuje len vznik ministerstva športu a cestovného ruchu, majú vzniknúť aj nové orgány a ešte k tomu v skrátenom legislatívnom konaní. Ja verím, že to spôsobí čo najmenej škôd. Je dôležité o týchto témach diskutovať, preto ešte raz ďakujem, Vilo, za tvoj vecný príspevok k tejto veci. Je mi však ľúto, aký prístup si zvolila vládna koalícia, ktorá až na pár výnimiek do rozpravy vôbec neprispieva. Ďakujem. (Potlesk.)
6. schôdza NR SR - 6.deň - B. popoludní
Dátum: 2023-12-14
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

98. Ďakujem za slovo, pán predsedajúci. Ja by som chcela poďakovať za príspevok pána kolegu Dostála. Súhlasím s vami, pán kolega, vládna koalícia nevenuje patričnú pozornosť tomuto zákonu. Musím vás však opraviť, vládna koalícia nevenuje pozornosť žiadnemu zákonu. Akurát dnes som poskytla rozhovor pre Denník N, v ktorom sa ma pýtali, čo ma prekvapilo na práci v parlamente. Povedala som, že ma prekvapil prístup vládnej koalície, ktorá často absentuje na rokovaniach, a predkladatelia návrhov často v parlamente nie sú a opozícia tak rokuje sama so sebou. Myslela som si, že to bude práve koalícia, ktorá tu bude sedieť a obhajovať zákony, ktoré považuje za tak dôležité, že ich predkladá v skrátenom legislatívnom konaní, a to aj napriek tomu, že tým porušujú zákony. Takže my si tu rokujeme, včera do polnoci, dnes ešte len uvidíme. A rokujeme sami so sebou, pretože pánom z koalície sa nechce, česť výnimkám. Veď tá diskusia má byť práve o tom, že opozícia počúva argumenty koalície a koalícia počúva pripomienky a kritiku opozície. Nuž je škoda, že vláde sa zle počúva kritika. Žiaľ, môžeme vidieť, že rovnaký prístup zvolili aj voči médiám, do ktorých neustále útočia. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

307. Ďakujem za slovo, pán predsedajúci. Ja by som sa tiež chcela ti, Peter, poďakovať za tvoj príspevok. Myslím si, že lex ožobračovanie je naozaj výstižný názov pre tento antisociálny balíček, v ktorom sa nepočítalo s tými, ktorých postihuje generačná chudoba. Dobre si podotkol, že síce terajšia vláda je v omnoho lepšej ekonomickej situácii, ako tá predchádzajúca, no napriek tomu do parlamentu prišli s opatreniami, ktoré prakticky žmýkajú peniaze od ľudí a najmä od tých, ktorých postihuje tá generačná chudoba, tých sa to dotkne najviac. Tak ako si hovoril v rozprave o Rómoch, čo sa týka oblasti vzdelávania, zamestnávania, tak ja by som ešte chcela doplniť, že čo sa týka zdravotných odvodov, pre mnoho Rómov platenie zdravotných odvodov neznamená kvalitnú zdravotnú starostlivosť a často dochádza k situácii, kedy sú Rómovia hospitalizovaní v horších izbách ako majoritná populácia. A nakoniec by som už len dodala, že v skratke, vážení občania, vďaka tejto vláde budete platiť väčšie zdravotné odvody, ale Robert Fico vám na oplátku nebude garantovať žiadnu záruku toho, kedy dôjde k zlepšeniu a už vôbec nám negarantuje, že táto zdravotná starostlivosť bude kvalitnejšia a dostupná pre všetkých a rovnako. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

271. Ďakujem za slovo. Igor, ďakujem za tvoje vystúpenie. Spôsob, akým chce vláda konsolidovať verejné financie, len ukazuje nekompetentnosť vládnych predstaviteľov. Aj napriek tomu, že som nebola súčasťou minulej vlády, minulej koalície, tak musím poukázať na to, že počas tvojej vlády dokázalo Slovensko naplniť maastrichtské kritériá, čo bolo niečo, čo dokázalo iba deväť krajín Európy, a to bolo v čase kríz. Aj napriek pandémii, pandémii sa vám podarilo hospodáriť s rozpočtom lepšie ako priemer krajín Európskej únie a eurozóny. Táto vláda to nedokáže a namiesto toho navrhli lex ožobračovanie, ktoré okráda ľudí o ich peniaze a budúce dôchodky. Vám sa podarilo dať dôchodcom navyše 1,1 miliardy eur, pričom vláda Roberta Fica ich ide obrať o 365 miliónov eur znížením odvodu do II. piliera. To je rozdiel medzi skutočne sociálnou vládou a antisociálnou vládou Roberta Fica. Ďakujem.
4. schôdza NR SR - 3.deň - A. dopoludnia
Dátum: 2023-11-28
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

44. Ďakujem za slovo. Ja ti, Roman, tiež chcem poďakovať za tvoj príspevok a chcem len dodať, že sedíme tu dnes, pretože konanie pána ministra Eštoka považujem za veľmi znepokojivé a vzbudzuje u mňa obavy o právny štát. Viete, v Rusku sem-tam vypadne z okna nejaký oligarcha či novinár. Všetci dobre vedia, kto vydal pokyn na takéto činy. A presne o to ide. Nejde len o odstránenie nepohodlných ľudí, ide o to vyvolať strach v ľuďoch, ktorí by mohli byť ohrozením pre vládnu moc. Ide o to ukázať, aký osud čaká nepohodlných ľudí. Vám ide presne o to isté, pán minister, arogantný spôsob odstraňovania policajných vyšetrovateľov z funkcie má byť exemplárnym príkladom pre všetkých budúcich vyšetrovateľov, ktorí by chceli vyšetrovať zločiny. Ďakujem. (Potlesk.)
3.schôdza NR SR - 3.deň - B.popoludní
Dátum: 2023-11-16
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

225. Ja by som len chcela poďakovať za vaše pripomienky a naozaj by som mala čo rozprávať v mojom prípade o tej mamine a vôbec akože o mojom kontakte s tým sociálnym systémom, pretože prešla som si toho veľa, ale snáď ten môj príbeh možno niekedy tu odznie nabudúce. Ďakujem. (Potlesk.)
35. schôdza NR SR - 10.deň - A. dopoludnia
Dátum: 2025-06-11
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

Ďakujem veľmi pekne. Zuzana, ako vždy si veľmi presvedčivo a zrozumiteľne vysvetlila, o čo ti ide a prečo sú dôvody konania koalície nepochopiteľné. Veľmi správne si povedala, že to síce nie je nič výnimočné, že sa komisia nezvolala v prechádzajúcich časoch, len my momentálne žijeme vo výnimočných časoch, aj to si správne povedala. Proste dejú sa tu veci, ktoré sa za posledné obdobie v tejto krajine nikdy nediali. Ja som asi vekový priemer tejto sály momentálne, ale dosť na to ten priemer mi stačí, aby som si pamätal roky ´96 až ´98, kedy sa tajné služby a odpočúvanie a sledovanie diali, nazvime to, na bežiacom páse. A mám pocit, že nielen my, ale aj zahraničie túto dobu vníma podobne. Proste sme v duchu mečiarizmu a keď chcete tento duch mečiarizmu, vážená koalícia, odstraňovať, tak vychádzajte nám v ústrety a zvolávajte také komisie alebo ich proste menujte. Lebo ináč keď to nebudete robiť, tak vlastne tým potvrdzujete, že sa nič od toho ´98. roku alebo nieže nezmenilo, ale že, že znova sa tam vraciame. A ja sa vám veľmi čudujem, keď tvrdíte, že si nemáte čo vyčítať, že proste to nespravíte. Je to úplne jednoduchý krok. A teda buď podľa mňa je to arogancia, môžeme si robiť, čo chceme, alebo je tam niečo, čo by ste nechceli, aby, aby vyšlo najavo. A teraz veľmi by ma zaujímalo, ktorý je to z tých dvoch dôvodov. Ďakujem veľmi pekne.